**ҚАРАПАЙЫМНАН КҮРДЕЛІГЕ**

**(ҚАЗАҚ ТІЛІН ОҚЫТУ)**

Мұсаева Г.Ә. Нұршайықова Ж.Ә.

Әл-Фараби атындағы қазҰУ, Алматы қаласы, Қазақстан

 Автор мақалада қазақ тілін шет тілі ретінде оқытудың бастапқы кезеңіндегі тілдік материалдар мен коммуникативтік құзіреттіліктер қарастырады. Қазақ тілін оқытуда және оқу құралдарында тілдік материалды берудің белгілі-бір жүйесін қалыптастыру қажеттігін айта келе, автор ол жүйенің тіл үйренушінің коммуникативтік құзіретін қалыптастыруға бағытталатынын баса көрсетеді. Оқытудың негізгі мақсаты тіл меңгерушінің коммуникативтік құзіреттілігін қалыптастыру болғандықтан, бұған қол жеткізу үшін қатаң електен өтіп, сұрыпталған матриал ұсынылуы тиіс. Сондай-ақ оқытудың маңызды лингвистикалық, әлеуметтік-лингвистикалық, әлеуметтік-мәдени, дискурстық құзіретттері тыс қалмайтыны айтылады.

В статье рассматриваются языковые материалы и коммуникативные компетенции начального уровня (А1) обучения казахскому языку как иностранному. Автор, говоря о преподавании казахского языка, останавливается на необходимости систематизации презентации языкового материала в учебниках, а также акцентирует внимание на формировании, в рамках этой системы, коммуникативных компетенций у обучаемых. Основная цель изучающего язык – формирование коммуникативной компетенции. Для достижения этой цели необходимо параллельное формирование также лингвистической, социо-лингвистической, социо-культурной, дискурсной компетенции.

Language materials and communicative competenses of elementary level (А1) of educating to Kazakh as foreign are considered in the article. An author, speaking about teaching of Kazakh, concludes on the necessity of systematization of language material presentation in the textbooks, and also accents attention on forming, within the framework of this system, communicative competenses at learners. Primary purpose of studying a language - forming of communicative competense. For the achievement of this aim the parallel forming is needed also linguistic, socio-linguistic, socio-cultural, discourse competenses.

*Тірек сөздер: қазақ тілін оқыту, коммуникаивтік құзіреттілік, әдіс-тәсілдер, грамматикалық материал.*

*Ключевые слова: обучение казахскому языку, коммуникативная компетенция, методика, грамматический материал.*

*Keywords: teaching the Kazakh language, communicative competence, method, grammar.*

Тілді шет тілі ретінде оқыту үш маңызды элементтен құралады. Бұлар: оқу материалы, оқытушы және оқыту әдісі. Оқу материалын оқытудың мақсаты мен міндеттеріне сай сұрыптау, оны тіл меңгерушіге електен өткізілген әдіс-тәсілдермен ұсыну тіл оқытуда шешуші фактор болып табылады. Оқытушы әдіскерлердің тіл меңгертудегі ғылыми зерттеу нәтижелері теорияның практикадағы көрінісі болмақ.

Әдіскер зерттеушілер бұл мәселені шешуі үшін көптеген мақсаттар мен міндеттерді саралап нақтылауы тиіс.

Қазақ тілін шет тілі ретінде үйренетін оқушы кең көлемдегі құзіреттіліктерді меңгеруі тиіс. Осы орайда тіл оқытудың негізгі ұстанымдары ажыратылып, нақтылануы тиіс. Олар: тілдік білімнің сұрыпталу ұстанымдары, оқытудың ғылыми-әдістемелік ұстанымдары. Шет тілі ретіндегі сабақтың әрқайсысында тілді одан әрі тереңдете меңгеруді қамтамасыз ететін тілдік білімнің негізі қалануы тиіс. Олай болса, оқытудың негізгі идеясын тілдік материалдың мазмұны мен оны ұсынудың әдіс-тәсілдері анықтайды. Мазмұн мен ғылыми зерттеуге негізделген әдістеменің бірлесе жұмыс істеуі, олардың бірін-бірі толықтырып отыруы оқытуға қойылатын негізігі талаптардың бірі.

 Қарым-қатынастық құзіреттілікті қалыптастыру тілді шет тілі немесе екінші тіл ретінде оқытудың негізгі мақсаты болып табылатыны белгілі. Бұл құзіреттілік сөйлеу әрекетінің төрт түрін қамтиды. Сөйлеу әрекетінің бұл аспектілері – тыңдалым, оқылым, жазылым және сөйлесімді толыққанды игеру үшін оқытудың белгілі бір жүйесін қалыптастыру қажет. Тілді оқытудың жүйесі оқу материалынан және оны тіл үйренушіге жеткізу әдіс-тәсілінен құралады. Қазіргі кезеңде мемлекеттік тілімізді үйренуге арналып жазылған оқулықтар мен оқу құралдарындағы оқу материалының сұрыпталуы және оны ұсынылуы алуан түрлілігімен ерекшеленеді. Бір жағынан бұл, әрине, дұрыс. Біз мақаламызда қарастырғалы отырған мәселеміз осы оқу материалының ішіндегі қарым-қатынастық құзірет қалыптастыруға негізделген грамматикалық білімнің берілу тәртібі мен жолдары болмақ.

Кез-келген тілді үйретудің, оқытудың әдістемесі мақсат-мүддесі бір болғандықтан ұқсас болып келеді. Қазақ тілін шет тілі ретінде оқыту саласы жаңа қалыптасып жатқандықтан, өзге тілдерді оқытудың ғылыми-теориялық зерттеулеріне, олардың прагматикалық тұрғыда жүзеге асуына назар аударуды қажет етеді.

Әл-Фараби атындағы ҚазҰУ-дың ЖОО дейінгі білім беру факультетінде (бұрынғы шетелдік азаматтарға арналған дайындық факультеті) 1985 жылдан бері шетелдік азаматтарға орыс тілін шет тілі ретінде оқытып келеді. Орыс тілін оқытудың ғылыми-теориялық базасы Ресейдің ең алдыңғы қатарлы университеттерінде қалыптасып, жыл сайын көптеген оқулықтары мен оқу құралдары жарық көруде. Бұл басылымдардағы оқу материалының мазмұны, оның ұсынылуы оқулықтың мақсатына қарай әртүрлі болғанымен, грамматикалық білімнің берілуінде негізінен бірізділік сақталып отырады.

 Олай болса, қазақ тілін меңгерту әдістемесінде грамматикалық материалды ұсыну алгоритмін оқытудың мақсатына сай құру қазіргі таңда өзекті болып отыр. Жоғарыда аталған ЖОО арналған дайындық факультетінде орыс тілімен қоса, 1992 жылдан бастап қазақ тілі де шет тілі ретінде оқытылып келеді. Шетелдіктердің тілдік және жалпы білім беру дайындығы кафедрасында өзге тілдерді оқытудың ғылыми зерттеулерін саралай отырып, ол қазақ тілінің табиғатына сай бейімделіп, тіл үйретудің ғылыми-теориялық базасы тәжірибеге негізделе отырып қалыптасуда.

 Ең алдымен, тіл меңгерушіге ұсынылатын грамматикалық материал функционалдық тұрғыдан қарастырылуы шарт. Тіл меңгерудің алғашқы А1 деңгейін «күнкөріс» деңгейі деп те атайды. Осыған сай бұл деңгейде де грамматикалық білімнің функционалдық жағы ескеріліп, тіл меңгерушінің күнкөрісіне қажетті тілдік материал үйретілген жөн.

 Әр сабақ белгілі бір шағын қарым-қатынастық ниеттерді (интенция) шешуге бағыттала отырып, олардың барлығы жинақталып келіп, үлкен бір коммуникативтік міндетті жүзеге асыруға ұласады. Атап айтқанда,

* амандасу;
* қоштасу;
* аты-жөні туралы айту / сұрау?
* ризашылық білдіру;
* ризашылыққа жауап қайтара білу – сияқты шағын интенциялар жинақталып – негізгі коммуникативтік міндет – «Танысуды» жүзеге асырады.

 Берілетін грамматикалық білім тек сол сабақтың мақсаты мен міндеттеріне сай ғана таңдап алынғаны жөн. Егер сабақтың мақсаты *зат немесе нәрсе туралы мәлімет сұрау /айту болса,* яғни *- Бұл кім/не?* немесе *Бұлар кімдер/ нелер?* Онда тиісінше, бұл сабақта жалқы және жалпы зат есімдер (бұл алғашқы сабақтар болғандықтан тек адамға қатысты жалпы атаулар, дәрісханаға, оқуға қажетті құралдар және үй, қала, мекенжай сияқты зат есімдер тобы таңдап алынады), сілтеу және жіктеу есімдіктері (бұл, мынау, анау ), зат есімнің көптік жалғауы беріледі. Сонымен қатар, бұл материалдарды берудің де өз тәртібі болғаны жөн.

Алдымен, жалқы және жалпы зат есімнің жекеше түрін толық меңгеріп, сұрақ қойып, жауабын айта алғаннан кейін ғана олардың көпше түрі беріледі. Зат есімнің жекеше, көпше түрін үйренгеннен кейін, зат немесе нәрсенің сын-сипатын, сапасын айту / білу үшін, сын есімді ұсынған жөн. Яғни *қандай кім/кімдер/не/нелер?*

* *Бұл не?*
* *Бұл – кітап.*
* *Ол қандай кітап?*
* *Ол – (өте) қызық кітап.*

Сапалық және қатыстық сын есімдер: заттың, нәрсенің сапасын, сынын, түр- түсін білдіретін сөздермен қоса, күшейтпелі мағынаны беретін *өте* деген сөзді қоса көрсетеміз. Сондай-ақ тіл үйренушілер *меніңше, сеніңше* сияқты қыстырма сөздерді де үйренсе, бірден олардың сөйлеу әдебін қалыптастыра бастайды.

* *Бұл не?*
* *Бұл – кітап.*
* *Сіздіңше, бұл қандай кітап?*
* *Меніңше, бұл өте қызық кітап.*

Осы орайда, сұраулық шылауды енгізіп, диалогты дамыта аламыз:

* *Бұл кітап па?*
* *Иә, бұл кітап.*
* *Сіздіңше, бұл қандай кітап?*
* *Меніңше, бұл өте қызық кітап.*
* *Рақмет!*
* *Оқасы жоқ!*

 Қазақ тілін үйретуде төрт жалғаудың ішінде тәуелдік жалғауының орны ерекше. Мұндағы міндетіміз – м*еншік иесін, нәрсенің, заттың кімге / неге тәуелді екенін сұрап білу / айту.* Тәуелдік форманы меңгеріп болғаннан кейін, әрине, ілік септік формасы мен -нікі/-дікі/-тікі меншік формаларын бірінен кейін бірін ретімен беру логикаға сай болмақ. Бұл формалардың лексикалық тақырыбы отбасын, тобын, достарын таныстыруға бағытталады.

 Заттың, нәрсенің не/кім екенін, қандай екенін, оның кімдікі/ненікі екенін меңгерген соң, бұл *заттардың, нәрселердің сан мөлшерін, кімде, қайда бар немесе жоқ* екенін түсіндіру қажеттігі туады. Яғни, тіл үйренушілер *кімде/қайда не/кім бар/жоқ/аз/көп* моделі бойынша жұмыс істей алуы қажет. Мұндағы меңгерілетін грамматикалық материал: сан есімдерден 1-10-ға дейінгі сандар, жатыс септігі, алд/арт/жан/қас т.с.с. көмекші есімдер және бар/жоқ модаль сөздер мен аз/көп мөлшер үстеулер. Мұндағы коммуникативтік міндеттер: отбасын, тобын, бөлмесін, пәтерін, дәрісханасын сипаттай алу және осыған сай диалогтарға қатысу.

 Келесі кезекте сан есімнің берілуін жалғастыра отырып, 10-1000-ға дейінгі сандарды меңгертеміз. Мұндағы мақсатымыз – *адамның жас мөлшерін айта алуға үйрету*. Жатыс септігімен бұдан бұрынғы сабақта танысқан тіл меңгеруші бұл септіктің тағы бір функциясымен және жас мөлшері туралы айту барысында тағы бір базалық білім – *жіктік жалғауымен* танысады. Сонымен қатар телефон нөмірін, толық мекенжайын айту немесе сол туралы мәлімет ала білуге де үйренбек.

 Біздің тәжірибеміз шетелдік азаматтарға қазақ тілін үйретуге негізделгендіктен, тіл үйренуші өзі туралы әңгімесін *ұлты кім, қайдан, қай қаладан, оның қандай қала екенін* айтумен жалғастыра алады. Бұл орайда жаңа грамматикалық форма ретінде *шығыс септігі* енгізіледі. Бұл сабақта студенттердің сөздік қоры жаңа сөздермен толығады. Өзінің қаласы туралы бейне материалдарды немесе суреттерді пайдалана отырып презентация жасауға болады.

* Мамандық атауларын білу.
* Қай мамандық иесі екенін сұрау / айту.
* Оқу, тұру, жұмыс істеу орындарын сұрау / айту.
* Мекенжайды сұрау / айту.
* Ненің қайда орналасқанын сұрау / айту.

Бұл аталған интенциялар сабағымыздың келесі міндеттері болса, үйренуші *өзінің кім екенін айтуды*, басқа да мамандық атауларын меңгергеннен кейін, *өзінің немесе басқа біреудің қайда не істейтінін, қайда тұратынын* айта алуы тиіс. Мұнда дара және күрделі етістіктер және оның ауыспалы келер шағы, зат есімнің –шы/-ші –гер/-кер жұрнақтары, реттік сан есім тудыратын жұрнақтар беріледі.

 Осы жоғарыда айтылған коммуникативтік міндеттерді шешуге арналған грамматикалық материалдар арқылы тіл меңгеруші өзі туралы толық мәлімет беріп, осы тақырыптар төңірегінде диалогқа қатыса алатын болады.

 Тіл меңгеруші өзі немесе отбасы, достары, әріптестері, т.б. айналасындағы адамдар туралы мәлімет сұрау және айта алуды үйренген соң, оларға өздерінің қажеттіліктерін білдіре алуды үйреткен жөн. Заттың және нәрсенің қажеттілігін, мақсатын, уақыт туралы: мезгіл, ай, күн аттары, дәл уақыт туралы, өзінің денсаулығы, ауа-райы сұрай білу, айта білуді *Кімге не/кім керек? Не үшін керек?* сондай-ақ *Кім қайда бара жатыр? Кім қайда не үшін бара жатыр?* моделдері бойынша үйретеміз. Мұндағы грамматикалық материал: барыс септік формасы, модаль сөздер: керек, қажет, етістіктің осы шағы: бара/келе/жатыр: болымды / болымсыз түрі, реттік сан есім, жатыс септік: *қашан?қай айда, қай күні? ш*ығыс, барыс септік формасы: *нешеден неше минут кетті, нешеге неше минут қалды? д*ейін / кейін септеулік шылаулары, *е*тістіктің нақ осы шағы: болымды/болымсыз түрі, үстеу: мезгіл, қимыл-сын үстеу; көмектес септік формасы: *кіммен қайда бару / келу? немен бару / келу?*

Тіл меңгерудің А1 деңгейін болған және болатын іс-әрекетті білдіре алуды үйретумен аяқтаймыз. Бұл орайда етістіктің жедел және бұрынғы өткен шақ формасы мен ауыспалы келер шығының болымды және болымсыз түрлері мен материалға сәйкес мезгіл үстеулер тізімі де меңгеріледі.

А1 деңгей-«күнкөріс деңгейде» тіл меңгеруші өзі және айналасындағы адамдар туралы, өзінің қажеттілігі, іс-әрекетінің мақсаты, сауда жасау, іс-әрекетінің қашан орындалғаны, орындалып жатқаны, орындалатыны туралы, ауа райы, денсаулығы туралы тілдік қарым-қатынасқа түсе алатын болады.

Қазақ тілін оқыту үдерісінде қамтылған негізгі қарам-қатынас тақырыптары:

* Өзі туралы: балалық шағы, оқу, жұмыс, отбасы, қызығушылықтары;
* Достары мен таныстары;
* Оқу, жұмыс, мамандық;
* Шет тілдерін оқу, оның адам өміріндегі рөлі, маңызы; қазақ тілін оқу;
* Бос уақыт, демалыс, қызығушылықтар (өнер, спорт, саяхат);
* Қала, астана, туған қала;
* Отан, туған ел, географиясы, тарихы, экономикасы, мәдениеті, салт-дәстүрі;

Қарым-қатынас жағдаяттары:

* Әкімшілік қызметте, деканатта, кеңседе;
* Дүкенде, базарда;
* Әуежайда, теміржол, автобус бекетінде;
* Поштада, ғаламтор орталығында;
* Банкте
* Асханада, дәмханада, кафеде, мейрамханада;
* Кітапханада;
* Сабақта;
* Қалада, көлікте;
* Театрда, кинотеатрда, мұражайда, саяхатта;
* Емханада, дәріханада;
* Телефонмен сөйлесу;

Сонымен біз мақаламызда қазақ тілін шет тілі ретінде меңгерудің бастапқы кезеңі, яғни А1 деңгейіндегі тілдік материалдар мен меңгерілуге тиісті қарым-қатынастық құзіреттіліктерді атап өтуге тырыстық. Бұл материал 2015 жылы жарыққа шыққан «Қазақ тілі – шет тілі ретінде» атты оқулығымыздың оқу-әдістемелік картасында толық көрсетілген.

Әдебиет

1. Қазақ тілі – шет тілі ретінде (Базалық деңгей) 1-кітап Оқу құралы, -Астана, Ш.Шаяхметов атындағы тілдерді дамытудың республикалық үйлестіру-әдістемелік орталығы, «Полиграфкомбинат» ЖШС, 2015 – 242 бет.
2. Ж. Нұршайықова, У. Валеева, Г. Мұсаева, Р. Дүйсенбаева Қазақ тілі шет тілі ретінде. Оқу бағдарламасы. Базалық деңгей // Казахский и русский языки в программах; сост. и ред. Ж. Нуршаихова. – Алматы: ТОО «ПРИНТ», 2005. – С.3-54.
3. М. Балақаева. Т. Қордабаев. Қазіргі қазақ тілі. Синтаксис. Алматы, 1971. -338б.
4. Қазақ тілінің функционалды грамматикасы. – Алматы, 2010. -720б.
5. С.М. Исаев. Қазақ тілі. – Алматы, 2013. -208 б.
6. Г. Мұсаева. Қазақ тіліндегі жай сөйлемдерді меңгеру динамикасы. Монография. «Қазақ университеті», Алматы, 2013. -172 б.